Smažny dźećel

Smažny dźećel (tež smužkaty dźećel) (Trifolium campestre) je rostlina ze swójby łušćinowcow (Fabaceae).

 Wopis 
Smažny dźećel je jednolětna rostlina, kotraž docpěwa wysokosć wot 10 hač do 20 cm.

 Łopjena 
Łopjena su třiličbne. Srjedźne łopješko je dlěšo stołpikate hač bóčnej. Łopješka su wopak jejkojte, prědku zubate a docpěwaja dołhosć wot hač do 17 mm. Pódlanske łopjena su jejkojte, na spódku wušěrjene a krótše hač łopjenowy stołpik.

 Kćenja 
Kćěje wot junija hač do awgusta. Swětłožołte kćenja docpěwaja dołhosć wot 4 hač do 5 mm a steja po dwacećoch hač po třicećoch (štyrcećoch) w hustych, 7-10 mm dołhich hłójčkach. Po překćěću su swětłobrune a njewotpadnu.

Kćenja maja wobłuki, kotrež absorbuja UV-swětło, ale tež wobłuki, kotrež reflektuja UV-swětło. Tohodla su za pčołki dwubarbne.

 Stejnišćo 
Rosće na wapnite suchich trawnikach, na pěskowych polach a na pućach.

 Rozšěrjenje 
Rostlina je w Europje rozšěrjena.

 Podobnje družinje 
 Złoty dźećel (Trifolium aureum) je we wšěch dźělach wjetši. Wšě łopješka su runje krótko stołpikate.
 Niska šlinčina (Medicago lupulina) ma łopješka z nastajenym kónčkom.

 Nóžki 

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 166 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 322 
 Kral, Jurij: Serbsko-němski słownik hornjołužiskeje rěče. Maćica serbska, Budyšin (1927)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)
 Völkel, Pawoł: Hornjoserbsko-němski słownik, Ludowe nakładnistwo Domowina, Budyšin (1981)

Kategorija:Dźećel